บลจ.แมนูไลฟ์มองหุ้นรุ่งลุ้น900จุด
บลจ.แมนูไลฟ์ จ่อปรับเป้าหุ้นไทย 900 จุดจากมอง 850 จุดสิ้นปีนี้ มั่นใจเศรษฐกิจไทยแกร่งหนุน ส่วนดอกเบี้ยขึ้นตามคาด
14 ก.ค. 2553

บลจ.แมนูไลฟ์ จ่อปรับเป้าหุ้นไทย 900 จุดจากมอง 850 จุดสิ้นปีนี้ มั่นใจเศรษฐกิจไทยแกร่งหนุน ส่วนดอกเบี้ยขึ้นตามคาด
นายสุขวัฒน์ ประเสริฐยิ่ง ประธานเจ้าหน้าที่สายการลงทุน บริษัทหลักทรัพย์จัดการกองทุน (บลจ.) แมนูไลฟ์ (ประเทศไทย) เปิดเผยว่า บริษัทอาจมีการปรับเพิ่มประมาณการดัชนีหุ้นไทยสิ้นปี 2553 ไประดับใกล้เคียง 900 จุดจากเดิมมองไว้ที่ระดับ 850 จุด หลังจากความเชื่อมั่นเศรษฐกิจที่ฟื้นตัวดีขึ้นอย่างเห็นได้ชัด
“เศรษฐกิจโลกขยายตัวโดยมีเอเชียเป็นตัวขับเคลื่อนสำคัญ ส่วนสหรัฐและยุโรปยังใช้เวลาอีกนานกว่าจะฟื้นตัวปกติ ขณะที่เศรษฐกิจไทยฟื้นตัวชัดและไม่เคยแข็งแรงมากอย่างนี้มาก่อนจะหนุนหุ้น”นายสุขวัฒน์ กล่าว
ปัจจุบันภาคการส่งออกของไทยขยายตัวได้มากกว่าคาดการณ์ในช่วงต้นปีที่ผ่านมา ล่าสุดอยู่ที่ 42% ขณะที่ต้นปีคาดการณ์ไว้เพียง 12% เท่านั้น นอกจากนั้นประเทศคู่ค้าของไทย ทั้งสิงคโปร์ มาเลเซีย ฮ่องกง ไต้หวัน เกาหลี ฟิลิปปินส์และเวียดนามนั้นก็มีอัตราการเติบโตไม่ต่ำกว่า 15% เช่นกัน 
ขณะที่ภาคการผลิตก็ดีขึ้นมากกว่าการคาดการณ์เดิมอย่างมาก ส่วนการบริโภคและการลงทุนในประเทศก็เริ่มฟื้นตัว การท่องเที่ยวลดลงเนื่องจากปัญหาความไม่สงบภายในประเทศ แต่ปัจจุบนความมั่นใจเริ่มกลับคืนมา ส่งผลให้นักวิเคราะห์หลายค่ายปรับประมาณการเศรษฐกิจของไทยในปีนี้เพิ่มขึ้นทั้งกองทุนการเงินระหว่างประเทศ (ไอเอ็มเอฟ) ที่ปรับเพิ่มขึ้นจาก 3.7% เป็น 7% กระทรวงการคลังจาก 4-5% เป็น 5-6% ธนาคารแห่งประเทศไทยจาก 3.3-5.3% เป็น 4.3-5.8%
นายสุขวัฒน์ กล่าวว่า ปัจจัยที่จะมาขับเคลื่อนเศรษฐกิจของไทยใน 1-2 ปีข้างหน้าจะมาจากการอัดฉีดงบประมาณของภาครัฐและเชื่อว่าในอนาคตยังต้องมีอีกหลายโครงการของภาครัฐที่จะเป็นตัวขับเคลื่อนเศรษฐกิจต่อไป เพราะการเลือกตั้งจะมีขึ้นใหม่ไม่ว่ารัฐบาลไหนก็ต้องกระตุ้นเศรษฐกิจ สำหรับการปรับขึ้นอัตราดอกเบี้ยนโยบายอีก 0.25% เป็น 1.50% เป็นไปตามที่คาดการณ์และไม่น่ากังวล เพราะการขึ้นดอกเบี้ยสะท้อนเศรษฐกิจฟื้นตัว
นายสุขวัฒน์ กล่าวถึงราคาหุ้นไทยในตอนนี้ว่าได้สะท้อนปัญหาต่างๆ ที่รุมเร้ามาก่อนหน้านี้ไปเกือบหมดแล้ว ทำให้ราคาปัจจุบันยังน่าสนใจ เพราะคาดการณ์กำไรต่อหุ้นของบริษัทจดทะเบียนไทยมีแนวโน้มเติบโตสูงที่สุดในเอเชียที่ระดับ 22% แต่ราคาหุ้นยังซื้อขายที่สัดส่วนราคาต่อกำไร (พี/อี) ที่ต่ำกว่าหุ้นเอเชียค่อนข้างมาก โดยปีนี้พี/อี 14 เท่า และปี 2554 อยู่ที่ 11.05 เท่า ต่ำเป็นอันดับสามรองจากเกาหลีและจีน
อย่างไรก็ตามปัญหาการเมืองของไทยจะคงอยู่ต่อไป แต่เชื่อว่าจะไม่เป็นปัจจัยสำคัญในการตัดสินใจด้านการลงทุนของนักลงทุน เพราะเศรษฐกิจเติบโตได้แข็งแกร่ง
นายสุขวัฒน์ กล่าวว่า สำหรับสินทรัพย์ภายใต้การบริหารจัดการของบลจ.แมนูไลฟ์ปัจจุบันมีจำนวน 4,500 ล้านบาท โดยกองทุนที่ลงทุนในหุ้นทั้ง 4 กองของบริษัทถือว่าให้ผลตอบแทนสูงกว่าตลาดถึง 24-25%